作者:張祜
標題:江西道中作三首
內容:日落江村遠，煙雲度幾重。問人孤驛路，驅馬亂山峰。夜入霜林火，寒生水寺鐘。淒涼哭途意，行處又饑兇。西江江上月，遠遠照征衣。夜色草中網，秋聲林外機。渚田牛路熟，石岸客船稀。無複是鄉井，鷓鴣聊自飛。秋灘一望平，遠遠見山城。落日啼烏桕，空林露寄生。燒畬殘火色，蕩槳夜溪聲。況是會遊處，桑田小變更。